***ข่าวประชาสัมพันธ์***

**เอสซีจี คว้ารางวัล “องค์กรขับเคลื่อนงานส้วมสาธารณะไทย” จากกระทรวงสาธารณสุข**

**ยกระดับสุขาภิบาลด้วยนวัตกรรม “ไซโคลนิก” บำบัดสิ่งปฏิกูลและน้ำเสียจากครัวเรือน**

**ส่งเสริมสุขอนามัยให้ชุมชน ควบคู่กับการหมุนเวียนน้ำมาใช้ใหม่เพื่อความยั่งยืน**

**ธุรกิจเคมิคอลส์ เอสซีจี ได้รับรางวัล “องค์กรขับเคลื่อนงานส้วมสาธารณะไทย” จากกรมอนามัย กระทรวงสาธารณสุข ในงาน “ส้วมสาธารณะวิถีใหม่เพื่อทุกคน: The New Normal Public Toilet for All” ซึ่งจัดขึ้นเนื่องในโอกาสวันส้วมโลก ประจำปี 2563 หรือ World Toilet Day 2020 โดยเอสซีจีได้ช่วยยกระดับระบบสุขาภิบาลด้วย “นวัตกรรมไซโคลนิกจากเอสซีจี” ซึ่งเป็นนวัตกรรมระบบบำบัดสิ่งปฏิกูลและน้ำเสียของครัวเรือนให้สะอาดปราศจากเชื้อโรคก่อนที่จะระบายสู่สาธารณะ โดยไม่มีผลกระทบต่อสิ่งแวดล้อมและสุขอนามัยของชุมชน รวมทั้งยังช่วยหมุนเวียน “น้ำ” กลับมาใช้ใหม่ได้อย่างปลอดภัยเพื่อความยั่งยืน โดยมีนายพิสันติ์ เอื้อวิทยา Emerging Businesses Director ธุรกิจเคมิคอลส์ เอสซีจี เป็นตัวแทนรับรางวัลจากดร*.*สาธิต ปิตุเตชะ รัฐมนตรีช่วยว่าการกระทรวงสาธารณสุข ประธานในพิธี**

**นายพิสันติ์ เอื้อวิทยา Emerging Businesses Director ธุรกิจเคมิคอลส์ เอสซีจี** เปิดเผยว่า “เอสซีจีร่วมกับสถาบันเทคโนโลยีแห่งเอเชีย (เอไอที) ภายใต้การสนับสนุนของมูลนิธิบิลและเมลินดา เกตส์ พัฒนา “ไซโคลนิก” ระบบบำบัดสิ่งปฏิกูลครบวงจรที่สามารถแยกน้ำและกากของเสียจากสุขาออกจากกันได้ถึงร้อยละ 95 โดยเอสซีจี ใส่ใจเรื่องสุขอนามัยและความปลอดภัยของประชาชน โดยเฉพาะอย่างยิ่งในชีวิตวิถีใหม่ ซึ่งจำเป็นอย่างมากที่ต้องให้ความสำคัญกับห้องน้ำสาธารณะที่ได้มาตรฐาน สะอาด มีจำนวนมากเพียงพอ ติดตั้งง่ายและใช้งานได้หลายรูปแบบ พร้อมมีระบบบำบัดสิ่งปฏิกูลและน้ำเสียที่มีคุณภาพ เพื่อช่วยลดการแพร่ระบาดของเชื้อไวรัสโควิด-19 และเชื้อโรคอื่น ๆ จากห้องน้ำสาธารณะ ล่าสุด **เอสซีจี ได้พัฒนานวัตกรรม “ไซโคลนิก”** เพื่อรองรับการบำบัดน้ำเสียจากห้องน้ำและครัวเรือนโดยเฉพาะ จึงเป็นเสมือนโรงบำบัดน้ำเสียย่อส่วนที่ทุกคนสามารถนำไปติดตั้งที่ห้องน้ำของตนได้ เพื่อช่วยลดปัญหาด้านสิ่งแวดล้อมและสุขอนามัย สามารถติดตั้งร่วมกับบ่อเกรอะหรือบ่อพักน้ำเสียที่มีอยู่แล้วได้ พร้อมใช้งานกับห้องน้ำหลายรูปแบบ ซึ่งที่ผ่านมาได้ติดตั้งระบบบำบัด “ไซโคลนิก” ในหลายพื้นที่ทั้งอาคารชุด สำนักงาน สวนสาธารณะ ปั๊มน้ำมัน และสถานที่ก่อสร้าง โดยมีแผนจำหน่ายทั้งในประเทศและส่งออกสู่ตลาดต่างประเทศภายในสิ้นปีนี้

“นวัตกรรมไซโคลนิก สะท้อนถึงการมุ่งมั่นพัฒนาโซลูชันด้านระบบสุขาภิบาลโลก เพื่อยกระดับสุขอนามัยและตอบโจทย์ชีวิตวิถีใหม่ของประชาชนให้ปลอดภัยและยั่งยืน สอดคล้องกับเป้าหมายการพัฒนาอย่างยั่งยืน เป็นประโยชน์โดยตรงต่อสุขภาพ ความเป็นอยู่ของผู้ใช้ และชุมชนโดยเฉพาะอย่างยิ่งชุมชนที่ห่างไกล ให้เข้าถึงระบบสุขาภิบาลพื้นฐานได้อย่างทั่วถึง” นายพิสันติ์ กล่าวทิ้งท้าย

**นวัตกรรมไซโคลนิก** เป็นระบบบำบัดของเสียที่สามารถฆ่าเชื้อโรคและแบคทีเรียแบบครบวงจร แยกน้ำและกากของเสียออกจากกันได้ถึงร้อยละ 95 โดยกากของแข็งจะถูกบำบัดผ่านกระบวนการทางความร้อน และกลายเป็นสารปรับสภาพดิน ส่วนของเหลวจะถูกบำบัดด้วยกระบวนการทางชีวภาพและเคมีไฟฟ้าจนปราศจากเชื้อโรค สามารถหมุนเวียนกลับมาใช้ในระบบบำบัด หรือระบายออกสู่ระบบระบายน้ำ และแม่น้ำลำคลองได้อย่างปลอดภัย จึงช่วยลดโอกาสการเกิดโรคติดต่อ นอกจากนี้ ยังใช้จุลินทรีย์ธรรมชาติ เพื่อดักจับและกำจัดสารประกอบอินทรีย์ระเหยง่าย (VOCs) และกลิ่นไม่พึงประสงค์ที่เกิดจากการบำบัดของเสียอีกด้วย

***ติดตามรายละเอียดเพิ่มเติมเกี่ยวกับนวัตกรรมระบบบำบัดของเสีย “ไซโคลนิก” ได้ที่เว็บไซต์:*** [***www.scgchemicals.com/zyclonic***](http://www.scgchemicals.com/zyclonic) ***และ LinkedIn:*** [***www.linkedin.com/company/zyclonic***](http://www.linkedin.com/company/zyclonic) ***หรือสอบถามได้ที่อีเมล์:*** [***zyclonic@scg.com***](mailto:zyclonic@scg.com) ***หรือติดตามข่าวสารอื่นๆ ของเอสซีจีได้ที่*** [***https://scgnewschannel.com***](https://scgnewschannel.com) ***/ Facebook:*** [***scgnewschannel***](https://facebook.com/scgnewschannel) ***/ Twitter:*** [***@scgnewschannel***](https://twitter.com/scgnewschannel) ***หรือ Line@:*** [***@scgnewschannel***](https://line.me/R/ti/p/%40scgnewschannel)

***\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\****